Onderhandelings val vas tussen Sibanye en AmcuLoononderhandelings tussen die Association of Mineworkers and Construction Union (Amcu) en Sibanye-Stillwater het Donderdag weereens ŉ dooiepunt bereik. “Geen ooreenkoms is bereik nie en die gesprekke duur voort,” het Amcu in ŉ verklaring gesê. Amcu en ander vakbonde in die goudbedryf sit onderhandelinge voort met Sibanye, Harmony Gold en Village Main Reef onder die vaandel van die Kommissie vir Versoening, Bemiddeling en Arbitrasie (KVBA). Amcu, UASA en Solidariteit het Maandag ŉ driejaarloonooreenkoms met AngloGold Ashanti onderteken waar werkers ŉ aanwas van R1 000 per jaar oor drie jaar sal ontvang. Amcu het ook ŉ 6.5% vir myners, ambagsmanne en beamptes bewerkstellig – 0.5% meer as die gemagtigde 6%. Die National Union of Mineworkers is nie meer deel van die onderhandelingsproses nie, aangesien hy ŉ dispuut met die goudvervaardigers verklaar het.